[{"text_idx": "#000002", "text": "Majadahondan hasiko du Txuri Urdinek larunbatean bere ibilbidea playoffetako finalerdietan eta entrenatzailea baikor agertu da"}, {"text_idx": "#000003", "text": "Majadahondan hasiko du Txuri Urdinek larunbatean bere ibilbidea playoffetako finalerdietan. Tito Marcelinoren mutilek han jokatuko dute lehen neurketa talde madrildarraren aurka 14.00tik aurrera. Bere arerioa atzean uzteko bi partidu irabazi beharko dituzte donostiarrek eta kanporaketa erabakiko dutenak Donostian jokatuko dira hilaren 23an eta 24an."}, {"text_idx": "#000004", "text": "Liga erregularrean bikain aritu ondoren, Txuri Urdinek bere hirugarren liga jarraian irabazteko aukera dauka eta playoffak hasi aurretik dauzkaten sentsazioak azaltzeko agertu dira prentsa aretoan Tito Marcelino, Patrick Fuentes eta Luis Gimenez."}, {"text_idx": "#000005", "text": "Hirurok onartzen dute faboritoak direla finalerdietan aurrera jarraitzeko, baina Madrildarra talde indartsua dela ez dute ahaztu nahi: \u201cLiga erregularrean emandako mailari eusten badiogu, finalean egon gaitezke\u201d, adierazten du Tito Marcelinok. Bere ustez, \u201cMajadahonda talde ona da\u201d eta argi utzi zuen aurreko igandean Donostian irabazten (4-9). Dena den, partidu guztiz ezberdina espero du Madrilen entrenatzaile txuri urdinak: \u201cTalde ezberdinarekin joango gara Madrilera. Donostian, ligan minutu gutxi jokatu zuten mutilekin aritu ginen\u201d, argitzen du donostiarrak."}, {"text_idx": "#000006", "text": "Bi liga jarraian irabazi ondoren, hirugarrena irabazteko presioa agertzen da, baina entrenatzaileak pausoz pauso joan nahi du: \u201cLehen pausua Madrilen irabaztea da. Oso garrantzitsua da eta han garaipena lortuzgero, bi aukera izango ditugu etxean finalerdia erabakitzeko\u201d."}, {"text_idx": "#000007", "text": "Lau aldiz aurrez aurre izan ondoren, ondo ezagutzen du Marcelinok talde madrildarra: \u201cTalde gaztea da eta asko patinatzen du. Ez da arerio erreza eta Majadahondan jokatutako azken partiduan 3-4 irabazi genuen, beraz asko kostatuko zaigu\u201d. Larunbatean \u201cerasotzaileak izatea\u201d da gakoa entrenatzailearen iritziz."}, {"text_idx": "#000008", "text": "Madriletik emaitza ona ekartzeko, Patrick Fuentesen laguntza izango dute txuri urdinek. Kanadan egon da azken hilabeteetan jokalari donostiarra eta playoffak jokatzeko bueltan dago. Aurrelaria prentsa aretoan agertu zen ere eta \u201cmomentu onean\u201d sentitzen da, nahiz eta Kanadan egunero entrenatzeko aukerarik ez izan. \u201cJoan den asteburuan jokatutako partiduak baliogarriak izan dira forma egoera ona hartzeko\u201d."}, {"text_idx": "#000009", "text": "Laugarren finala izango da Fuentesentzat eta argi dauka \u201cgarrantzitsuena lehen partidua irabaztea\u201d dela. Partidu zaila espero du donostiarrak: \u201cEz da talde erraza, baina gure taldea oso ondo dabil. Jokalari onak ditugu\u201d, gehitzen du, baina \u201cez dugu pentsatzen beraiek baino hobeagoak garela\u201d. Hala eta guztiz ere \u201ckonfidantza haundiarekin goaz Madrilera\u201d."}]